Anne Baastrup (SF), 2004-03-16:
Mægling er, så vidt jeg har forstået det, ved at være et fag på jurastudiet på de forskellige universiteter.
Der er ingen tvivl om, at mægling er vejen frem for en lang række konflikter både i den civile retspleje og i strafferetsplejen.
Når det drejer sig om samværssager, så har vi for nogle år siden også fået indført mæglinginstituttet i statsamterne.
Derfor synes jeg, at det faktisk alt andet lige - selv om vi ikke kan få det vedtaget - er en glædens dag i dag.
For første gang i danmarkshistorien er der ikke noget parti, der her fra talerstolen eller nede fra egen plads vil påstå, at konfliktråd ikke kan være en god idé.
Jeg husker mange gange, hvor vi har diskuteret det med Venstres ordfører, med De Konservatives ordfører, at de har afvist det.
Heldigvis er ministeren nu gået ind og har sagt, at hun synes, det er en god idé, og nu synes ordførerne det også.
Og jeg kan forstå på den korte bemærkning fra Dansk Folkeparti, at Dansk Folkeparti nu også støtter konfliktråd.
Der skal bare noget mere dokumentation.
Det må vi så arbejde på at få under udvalgsbehandlingen.
Han havde lavet forskellige indbrud, slået et par folk ned og gået lidt ind og ud af de danske fængsler.
Men så blev han på baggrund af et indbrud bedt om at deltage i et konfliktråd, og det ville han ikke, for det var der ingen grund til med den møgkælling
Men ikke desto mindre blev han overbevist af en af sine bekendte om, at det måske kunne være en god idé, hvis det var, han ville prøve at forstå lidt om, hvad det var, han havde gjort.
Han fortalte, at efter det her konfliktrådsforløb forstod han pludselig, at når han lavede kriminalitet, var
der et offer i den anden ende, og han forstod også, at det offer ikke bare var en genstand, men at det var et menneske, og også et menneske, som han kunne identificere sig med. Han betroede P1's lyttere, at det rent faktisk var en aha-oplevelse, han fik via det her konfliktråd. Og den beskrivelse, han så efterfølgende gav P1's lyttere, var, at han ikke havde begået kriminalitet siden - han var i hvert fald ikke blevet straffet siden.
Vi ved naturligvis ikke, om det, han fortalte, er korrekt, men det synes jeg er en historie til efterfølgelse.
Konfliktråd er jo en idé, som SF barslede med engang i 1980'erne, og efter en del pres fik vi så lavet forsøgsordningen.
Det er en inspiration, der kommer fra Norge, hvor man jo har haft det gennem mange år som en fast ordning.
Her har man - for at følge lidt op på hr. Morten Bødskovs spørgsmål - mulighed for, for at få flere af gerningsmændene til at deltage, en vis form for kompensation i selve straffen for at lokke dem til at deltage, således at det procentpoint, som jeg har diskuteret med hr. Per Dalgaard, altså 25 pct., rent faktisk kunne flyttes, således at der var flere gerningsmænd, der - vel vidende, at straffen godt kan være ret ubehagelig, nemlig at sidde over for et offer, som man kan se er et menneske ligesom en selv - ville deltage i konfliktrådet med den konsekvens, at flere ofre kunne blive tilgodeset. Jeg vil sige, at det er en glædens dag i dag.
Vi får det ikke vedtaget, men det gør vi efter næste valg, hvor det i øvrigt er nogle andre, der kommer til at sidde på ministerposterne.